Formatio: "In die geselskap van Stilte"
As iemand ‘n handleiding oor jou lewe sou skryf, watter beginsels sou hulle as die belangrikste beskou as “raad” aan ander oor hoe om “Die Kuns van Leef” te bemeester?
Dalk sou ek dit veel eenvoudiger vir myself kon stel: watter gewoontes oefen ek in om van ‘n “gewone lewe” ‘n “vervullende lewe” te maak? Iets wat ek al oor en oor geleer het, is dat ‘n mense wat ‘n betekenisvolle leef, dit nie maar net aan toeval oorlaat nie. Dit is waar: my ingesteldheid teenoor die lewe bepaal hoe my lewe “word”. Ek het nie noodwendig beheer oor die gebeure nie, maar hoe ek my daaglikse gedagtes en emosies, verantwoordelikheid en roeping nakom, bepaal hoe ek op die gebeure reageer. En dit vorm die tipe mens wat ek ís.
Die Regula van Benediktus sou eenvoudig opgesom kon word as Riglyne om die Lewenskuns in te oefen.
• As dit nie reeds doen nie, begin met die gewoonte om elke dag ‘n gebed te bid. Of dalk elke dag ‘n Psalm op te lees. Jy kan selfs net een Psalm per week lees. Hou dit so eenvoudig moontlik, maar so gereeld moontlik. Jy sou met ‘n gewoonte kon begin om ‘n gebed op jou rekenaar se sleutelbord te plak, sodat jy elke oggend, voordat jy die rekenaar aanskakel, daardie gebed lees.
• Vind ‘n geestelike vriend(in), ‘n spirituele begeleier of ‘n mentor … iemand vir wie jy respek het, sodat jy met daardie persoon kan gesels om seker te maak jy mislei jou nie oor jou lewe nie. Iemand wat vir jou die “regte” tipe vrae vra. (Daar is dalk selfs iemand in die Formatio-groep wat jy wil vra om jou een maal ‘n week te begelei…).
• ‘n Gelowige kan selde ‘n verdiepte lewe leef sonder die teenwoordigheid van ander gelowiges se invloed in jou lewe. Op watter manier sou jy gereelde kontak met mense kon hê (bv eenmaal ‘n maand saam ‘n eenvoudige aandete eet en saam mediteer). Die gereelde ritme daarvan is belangriker as die spyskaart!
• Vind vir jou plekke in jou dag (al is dit bloot om sonder jou motorradio aan te ry) waar jy kan stilword. (Die petrolprys dwing my deesdae om stadiger te ry … maar ek maak dit ook ‘n doelbewuste keuse om “stadiger” te leef). Soos ‘n Benediktus-wyse eenmaal geskryf het: “Speed and noise are the two greatest obstacles to a contemplative life so eliminating as much of either of these as possible will definitely help you as you move toward a greater sense of being “alone with the Alone.”
Posted by Ronell at 1:09 PM